Беларускі дзяржаўны ўніверсітэт культуры і мастацтваў нездарма стаў месцам правядзення сустрэчы. Як адзначыла ў прывітальным слове рэктар БДУКіМ Аліна Анатольеўна Корбут (прывітальнае слова агучыў прарэктар па навуковай рабоце Віктар Робертавіч Языковіч), навуковай і творчай грамадскасцю ўніверсітэта паслядоўна ажыццяўляецца праграма комплекснага і сістэмнага вывучэння традыцыйнай беларускай культуры, вызначаны шляхі інтэграцыі розных яе праяўленняў. Традыцыі вывучэння народнай спадчыны былі закладзены выбітнымі фалькларыстамі з ліку навукоўцаў універсітэта. Гэтая праца паспяхова працягваецца сённяшнім прафесарска-выкладчыцкім складам універсітэта. Добрым прыкладам з’яўляецца работа кафедраў этналогіі і фальклору, харэаграфіі, народна-песеннай творчасці, народнага дэкаратыўна-прыкладнога мастацтва і інш.